KYK: Boere, inwoners juig ná goeie reën | Netwerk24
KYK: Boere, inwoners juig ná goeie reën
Deur Anena Burger 22 November 2020 14:21
Uitstekende reënval het dié naweek oor groot dele van die noordelike en noordoostelike dele van die Noord-Kaap voorgekom – en boere van die droogtegeteisterde provinsie kan dié seisoen ook na bogemiddelde reënvalsyfers uitsien.
So sê Rejoyce Mohlamme, weervoorspeller van die Suid-Afrikaanse weerdiens in Bloemfontein.
Volgens Mohlamme is die reënval wat oor die afgelope weke en die naweek uitgesak het eintlik die normale hoeveelheid somerreënval wat in die provinsie verwag word.
Len Fourie van Upington het die foto van die superselstorm wat met 'n sandstorm gepaard gegaan het buite Upington geneem.Foto: Len Fourie
Die Noord-Kaap gaan al die afgelope agt jaar gebuk onder een van die ergste droogtes in menseheugenis.
Al het die noordelike en noordoostelike dele van die provinsie reeds vroeg in die seisoen goeie neerslae begin ontvang, steier die Boesmanland, die Roggeveld en groot dele van die Namakwaland steeds sonder reën.
Volgens Mohlamme lyk die vooruitsigte op reën vir die volgende ses maande baie goed.
"Die minimum syfers sal vanjaar telkens oorskry word."
John Human het die foto op sy plaas 65km noordoos van Upington geneem. Human sê hy het sowat 11,5 mm reën ná die storm gemeet. Foto: John Human
Sy skryf die goeie vooruitsigte toe aan die versterking van die La Niña-stelsel in die Suidelike Ossillasie-indeks (SOI) wat in 'n positiewe fase inbeweeg het.
Sy sê die stelsel is nou stabiel en daarom kan goeie reënval te wagte wees.
Die voorspelling vir die volgende twee weke toon nog reënval vir die oostelike dele van die Noord-Kaap en die Vrystaat.
Die Boesmanland, Namakwaland en Roggeveld behoort in Desember en vroeg in Januarie reën te ontvang.
Intussen het 'n superselstorm, wat met 'n sandstorm gepaard gegaan het, Saterdagaand omstreeks 18:00 Upington in die Kalahari getref.
Verheugde inwoners het met hul kameras die verskynsel vasgevang en die reën met ope arms verwelkom.
Dit het omstreeks 16:00 sowat 20 km buite die dorp op Raaswater gehael en tussen 9 mm en 19 mm reën is in die dorp gemeet.
In Kathu het 'n wolkbreuk oorspoelings veroorsaak en groot skade aangerig toe bome ontwortel is.
Tussen 95 mm en 120 mm reën het gedurende die wolkbreuk binne 'n bestek van 'n halfuur hier uitgesak.
Putsonderwater is óók onder water nadat tussen 20 mm en 35 mm reën Saterdag oor dié dorre streek uitgesak het.
Die put is uiteindelik onder water. Joandré Nel het die foto van die skaapkrale onder water op hul plaas by Putsonderwater geneem.Foto: Joandré Nel
Albertus en Joandré Nel kon nie wag om hul kroos op die bakkie te laai en deur die veld te gaan ry waar die waterpoele soos 'n uitgestrekte oase gelê het nie.
In Van Wyksvlei op die plaas Luisvaille het daar sowat 72 mm reën uitgesak.
In Kimberley het dit sowat 25 mm gereën en nog reën is vir Sondag voorspel. In die Vaalharts-omgewing het dit Saterdag tussen 42 mm en 55 mm gereën.
Water, water en nogmaals water. Die vreugde oor die reën was groot in Putsonderwater toe daar tussen 20 mm en 35 mm op Joandré en Albertus Nel se plaas uitgesak het. Foto: Joandré Nel
Alhoewel die reën vanaf Maandag oor die sentrale streek vir 'n paar dae sal opklaar kan koel tot matige en warm weer te wagte wees.